Konklusjon

Refleksjoner rundt bruk av wiki
IKT i undervisningen er et relativt nytt fenomen. Det var ikke før på begynnelsen av 1990-årene teknologien fikk betydning for skoleverket. I reform 94 ble et eget fag opprettet hvor bruk regneark, presentasjonsprogrammer og teksbehandling fikk innpass. Det er ikke mer enn litt over 10 år siden internett fikk betydning for undervisningen og LK06 er det første plandokumentet som gir IKT status som en av 5 grunnleggende ferdigheter som elevene skal beherske. I løpet av drøyt to tiår har altså IKT fått stor betydning for samfunnet og dermed også skolen. IKT skaper debatt om hvor skolen skal gå, og mange vil ha mye større kontroll over hvordan elevene bruker datamaskinen sin. IKT har også fått mange tilhengere, og mange lærere får mer ut av yrket sitt gjennom en etterhvert nesten uutømmelig verktøykasse med digitale læringsressurser.

En av disse ressursene er wiki. Mine erfaringer med bruk av wiki er stort sett positiv, og jeg opplevde at elevene ble motiverte. I en kontingent verden som IKTverden er, vil det være omtrent umulig å si noe om hvor vidt wiki som læringsressurs vil holde stand om 5 år, men det betyr ikke at vi skal la være å bruke ressursen. Gjennom samskriving mellom individer, grupper og hele samfunn, kan wiki bidra til å øke forståelsen mellom individer, den kan gi en klasse fellesskapsfølelse som gjør at elevene føler de jobber i et aktivt læringsmiljø, og gjennom det blir motiverte og læring får grobunn. Bruk av wiki kan gi en demotiverende effekt dersom den blir brukt for mye og til feil formål. I dag ligger det tusenvis av wikier ute på nett som ikke er vedlikeholdt, er mangelfulle og direkte dårlige. Lærere må samarbeide om metodebruk, og kanskje bør en skole begrense seg til en tverrfaglig wiki som kan ha en lokal forankring og en produksjon som i størst mulig grad innholder egenprodusert innhold uten "embeddinger" fra YouTube, Vimeo og andre innholdsleverandører. Da vil en slippe opphavrettproblematikken i stor grad.

Jeg tror det er viktig at læreren er sin rolle bevisst og sørger for å holde seg oppdatert på hva som skjer. Det har selvsagt alltid vært viktig å være oppdatert, men utvilkingen går så fort at fokus på hva som skjer ute i den digitale verden ikke må undervurderes. Rett bruk av web 2.0 verktøy kan gi eleven opplevelse av mestring og økt læring i samhandling med andre. Rett bruk krever at læreren i samarbeid med eleven kommer fram til en bruk som gir mening. Feil bruk av alle pedagogiske verktøy er aldri bra, verken i den analoge eller digitale verden, men i den digitale verden er mangfoldet så uendelig mye større enn i den analoge. Det betyr at fallhøyden er større for både elev og lærer.

Dewey ser på deltakelse i demokratiske prosesser som en forutsetning for vår vestlige eksistens, og gjennom digitale medier som wikie, blogger og Facebook, lærer elevene seg å bli innholdleverandører til en digitalisert globalisert verden hvor enkeltindividet mer enn noen gang før har kunnet påvirke og endre verden. Det er nok å nevne den arabiske våren i denne sammenheng. De ulke mediene har ulik funksjon, men alle bidrar til å øke makten til enkeltmennesket. De som behersker digitale medier kan fort bli de som kommer til å styre verden. Derfor er det viktig at skolen bistår elevene til å kunne lære seg en fornuftig bruk av Web 2.0 verktøy, dog brukt sammen med analoge verktøy satt inn i et helhetlig bilde som gir elevene et bredt nyansert bilde av verden.